b"\n_START_ARTICLE_\nCopa Catalunya de futbol masculina 1925\n_START_SECTION_\nCompetici\xc3\xb3\n_START_PARAGRAPH_\nEl dia 14 de juny de 1925, es disput\xc3\xa0 un partit al camp de Les Corts que enfront\xc3\xa0 el FC Barcelona i el CE J\xc3\xbapiter en homenatge a l'Orfe\xc3\xb3 Catal\xc3\xa0. L'himne d'Espanya, la Marxa Reial, va ser xiulat i en repres\xc3\xa0lia pels fets, el Camp de les Corts fou clausurat per a una durada de sis mesos, que finalment fou redu\xc3\xafda a tres._NEWLINE_El Bar\xc3\xa7a no podia usar el seu camp i els clubs catalans van decidir ajornar el comen\xc3\xa7ament del Campionat de Catalunya fins que la sanci\xc3\xb3 hagu\xc3\xa9s expirat. Durant el temps en qu\xc3\xa8 s'ajorn\xc3\xa0 el Campionat, la Federaci\xc3\xb3 organitz\xc3\xa0 un torneig anomenat Copa Catalunya en que prengueren part tots els clubs de Primera A excepte el sancionat Barcelona. La competici\xc3\xb3 es disput\xc3\xa0 en forma de lligueta, tots contra tots, a una volta, disputant els partits en camp neutral. La competici\xc3\xb3 es disput\xc3\xa0 durant els mesos d'octubre a desembre de 1925. El campi\xc3\xb3 de la copa fou el FC Terrassa en dura pugna amb RCD Espanyol i FC Martinenc."